Birgitte Vind (S), 2025-12-02:
Tak for det, formand.
Jeg skal skynde mig at sige, at jeg er vikar for vores erhvervsordfører.
Men jeg vil først starte med at sige tak til SF for beslutningsforslaget.
Vi kan altid regne med SF i forhold til at have øje på bolden, når det handler om vores udsatte borgere; men jeg vil også give ministeren ret i, at det har SF jo så heldigvis heller ikke patent på.
Men tak for forslaget.
I det fremsatte beslutningsforslag ønsker SF at forpligte regeringen til at fremsætte et lovforslag om en såkaldt super Robinsonliste for at beskytte udsatte borgere mod telefonsalg og uigennemskuelige abonnementer.
Det kan f.eks. være borgere med demens eller nedsat funktionsevne.
Jeg vil sige, at vi i Socialdemokratiet er helt enige i hensigten bag forslaget.
Det er på ingen måder rimeligt – det hørte jeg også ministeren sige – at telefonsælgere jagter vores svageste i samfundet og får dem til at indgå aftaler, hvor de hverken helt eller halvt er klar over, hvilke konsekvenser der er.
Sådanne aftaler kan være helt umulige og svære at gennemskue lige der i momentet, hvor en ivrig sælger kommer i røret og lover guld og grønne skove, hvis man blot siger ja til det ene og tegner et abonnement på det andet.
Vi har jo bl.a. set problemerne i forbindelse med elkøb.
Aftaler om elkøb er jo et af de steder, hvor regeringen lægger op til, at de først skal være bindende for forbrugerne, når forbrugerne har godkendt aftalen med en fysisk underskrift eller MitID.
Det er noget, der er vigtigt for mange af os for ikke at blive fanget i en aftale, vi ikke forstår, og det gælder jo ikke kun udsatte borgere.
Vi er helt enig med Socialistisk Folkeparti, at man selvfølgelig ikke skal kunne ringe til en dement ældre eller en udviklingshæmmet sådan ud af det blå og indgå en aftale, som har et helt uforståeligt økonomisk omfang.
Det er jeg og Socialdemokratiet helt enig med forslagsstillerne om.
Telefonsalg er jo et af de områder, hvor vi virkelig skal tage hensyn til borgerne og forbrugerne ud fra den situation, de står i, og hvad de med rimelighed kan forventes at indgå aftaler om.
De borgere, som nævnes af forslagsstilleren, er jo kendetegnet ved at være nogle af dem, som desværre også er særlig udsat for digital svindel.
Men som ministeren også sagde, arbejder regeringen også hele tiden sammen med teleindustrien, Finans Danmark, Forbrugerrådet Tænk og Ældre Sagen om, hvordan vi bedst stopper digital svindel – det er jo en evig dialog, vi har gang i.
Det er en krig mod samvittighedsløse svindlere, som desværre hele tiden udvikler sig.
Det er godt, at vi har et samarbejde mellem regeringen og branchen og repræsentanter for forbrugere og borgere.
Det er jo helt essentielt for, at vi kan få det her problem løst.
Ligesom med svindel kan der være mange veje at gå, når vi taler om almindeligt og lovligt telefonsalg.
Om det er godkendelse med MitID, som vi foreslår ved elkøb; om det er branchen og samarbejde om yderligere stramninger, som vi ser det i kampen mod digital svindel, eller om det er en udvidelse af Robinsonlisten, som forslagsstillerne foreslår, eller noget helt fjerde eller femte, er svært at sige lige nu.
Ministeren er i gang.
Der er igangsat et arbejde, der skal undersøge alle mulighederne for at styrke forbrugerbeskyttelsen ved telefonsalg.
Det er vigtigt, at vi får undersøgt området ordentligt, så vi kan sætte ind med de rigtige midler og initiativer, som faktisk også i fremtiden kan afskærme vores svageste borgere.
Det skal også beskytte alle borgere i en travl hverdag, hvor man ikke lige har overskud til at forstå, hvad det egentlig er, telefonsælgeren er ude på.
Men det er også, fordi det er vigtigt, at vi får undersøgt området.
Det er det, jeg hører og lytter mig til, at ministeren lægger op til, og så skal vi finde de rigtige løsninger, hvad enten de er nævnt i dette beslutningsforslag eller ej.
Derfor kan Socialdemokratiet heller ikke støtte op om beslutningsforslaget, men jeg håber også, at forslagsstilleren hører, at vi har stor sympati i Socialdemokratiet for for forslaget og meget gerne vil undersøge, hvordan vi kommer problemerne til livs.
Tak for ordet.